瓦亭聯句
作者：蘇舜欽
朝代：宋

paragraphs: 陰霜策策風呼虓，羌賊膽開兇燄豪。
赤膠脆折乳馬健，漢野秋穟黄雲高。
驅先老尩伏壯黠，裹以山壑鬼莫招。
烽臺屹屹百丈起，但報平安摇桔槹。
喜聞羸師入吾地，主將踴躍士惰驕。
神鋒前揮擁勝勢，橫陣立敵俱奔逃。
不知餌牽落檻穽，一麾發伏如驚飆。
重圍八面鳥難度，相顧無路惟青霄。
地形窄束甲刺骨，眥裂不復能相鏖。
棄兵衮衮今不殺，部曲易主無纖囂。
慟哭皇天未厭禍，空同無色勁氣消。
狂童得志賤物命，隴上盤馬爲嬉遨。
蒼皇林間健兒婦，翦紙瀝酒呼嗸嗸。
將軍疾趨占葬地，年年載柩爭咸崤。
朝廷不惜好官爵，絳蠟刻印埋蓬蒿。
三公悲吟困數敗，車上輕重如鴻毛。
白衣壯士氣塞腹，憤勇不忍羞本朝。
重瞳三顧可易得，亮輩本亦生吾曹。
窮居哀勞厭咄咄，歲月奔激朱顔凋。
當年請行大明下，今日頹墮思南巢。
陽羨溪光逗蒼玉，尺半健鯽煙中跳。
便欲買田學秧稻，不復與世爭錙毫。
奈何三世奉恩澤，肯以軀命辭枯焦。
以知出處繫大義，一飯四顧情如燒。
賀蘭磨劍河飲馬，頸繫此賊期崇朝。
歸來天下解倒掛，玉色藹藹宸歡饒。
筆傾江河紙雲霧，歎傾天業包陶姚。